钦定古今图书集成/方舆汇编/职方典/第1529卷 > 《川上杂咏》明·李渭
## 钦定古今图书集成/方舆汇编/职方典/第1529卷 > 《川上杂咏》明·李渭

岩阿黄虞氏，独志惟田园。日出复日入，不知城市喧。
去草培嘉禾，两者不并存。汲隧甘自掘，抱膝听禽言。

二

野步任颉颃，所到成流连。况复泉壑清，渡云澹浮烟。
石高坐垂钓，月出歌《放船》。达人各有怀，那复论百年。

三

云渚澄素景，奁澹披秋夕。沙渫沸荪畹，潦尽见村宅。
一鹤自伶仃，千峰散虚白。挥手弄潺湲，借兹洗形役。

四

山影江半阴，渡口喧人语。东林精舍近，幽尘自来去。
《渔父》歌放逸，澹然寡尘虑。为爱乘槎行，直到水穷处。